b'\n_START_ARTICLE_\nCesti\xc5\xa1\xc4\x8de\n_START_PARAGRAPH_\nCesti\xc5\xa1\xc4\x8de je del javne ceste, ki ga sestavljajo vozi\xc5\xa1\xc4\x8de, odstavni in lo\xc4\x8dilni pasovi, kolesarske steze, plo\xc4\x8dniki, bankine, naprave za odvodnjavanje, \xc4\x8de so tik ob vozi\xc5\xa1\xc4\x8du, ter zra\xc4\x8dni prostor v vi\xc5\xa1ini 7 metrov, merjeno od to\xc4\x8dke na osi vozi\xc5\xa1\xc4\x8da. (zakon o cestah Ur. l. RS 109/2010, 2. \xc4\x8dlen, to\xc4\x8dka 14)_NEWLINE_\xc5\xa0irina cesti\xc5\xa1\xc4\x8da se meri pravokotno na os ceste.\n_START_SECTION_\nSestavni deli\n_START_PARAGRAPH_\nVozi\xc5\xa1\xc4\x8de je del cesti\xc5\xa1\xc4\x8da, ki ima eno ali ve\xc4\x8d smernih vozi\xc5\xa1\xc4\x8d, namenjeno je prometu vozil, pod pogoji, dolo\xc4\x8denimi s predpisi o pravilih cestnega prometa, pa tudi pe\xc5\xa1cem in drugim udele\xc5\xbeencem cestnega prometa, \xc4\x8de s prometno signalizacijo ni dolo\xc4\x8deno druga\xc4\x8de._NEWLINE_Prometni pas je ozna\xc4\x8den ali neozna\xc4\x8den vzdol\xc5\xbeni del smernega vozi\xc5\xa1\xc4\x8da, ki je dovolj \xc5\xa1irok za neovirano vo\xc5\xbenjo dvoslednih vozil v eni vrsti._NEWLINE_Prometni pas za po\xc4\x8dasna vozila je prometni pas, namenjen vo\xc5\xbenji vozil, ki zaradi prepo\xc4\x8dasne vo\xc5\xbenje zmanj\xc5\xa1ujejo preto\xc4\x8dnost prometa._NEWLINE_Pospe\xc5\xa1evalni in zaviralni pas sta prometna pasova namenjena pospe\xc5\xa1evanju pri vklju\xc4\x8devanju in zaviranju pri izklju\xc4\x8devanju vozil z ene ceste na drugo prometno povr\xc5\xa1ino._NEWLINE_Bankina je utrjen ali neutrjen vzdol\xc5\xbeni del cesti\xc5\xa1\xc4\x8da ob zunanjem robu vozi\xc5\xa1\xc4\x8da, ki zagotavlja bo\xc4\x8dno stabilnost vozi\xc5\xa1\xc4\x8da in bre\xc5\xbeine ter omogo\xc4\x8da namestitev prometne signalizacije in prometne opreme._NEWLINE_Odstavni pas je vzdol\xc5\xbeni del cesti\xc5\xa1\xc4\x8da, ki je od vozi\xc5\xa1\xc4\x8da lo\xc4\x8den z lo\xc4\x8dilno vzdol\xc5\xbeno robno \xc4\x8drto in je namenjen ustavitvi udele\xc5\xbeencev v prometu v sili, pod pogoji dolo\xc4\x8denimi z zakonom o cestah in zakonom, ki ureja pravila v cestnem prometu, pa tudi vo\xc5\xbenji motornih vozil._NEWLINE_Odstavna ni\xc5\xa1a je prometna povr\xc5\xa1ina, ki je od vozi\xc5\xa1\xc4\x8da lo\xc4\x8dena z lo\xc4\x8dilno vzdol\xc5\xbeno \xc4\x8drto ter ozna\xc4\x8dena s predpisano prometno signalizacijo; namenjena je ustavitvi udele\xc5\xbeencev v prometu v sili._NEWLINE_Srednji lo\xc4\x8dilni pas je vzdol\xc5\xbeni del cesti\xc5\xa1\xc4\x8da, s katerim sta fizi\xc4\x8dno lo\xc4\x8deni smerni vozi\xc5\xa1\xc4\x8di._NEWLINE_Kolesarska steza je del cesti\xc5\xa1\xc4\x8da, ki ni v isti ravnini kot vozi\xc5\xa1\xc4\x8de ali je od njega lo\xc4\x8dena kako druga\xc4\x8de in je namenjena prometu koles in koles s pomo\xc5\xbenim motorjem._NEWLINE_Plo\xc4\x8dnik je del cesti\xc5\xa1\xc4\x8da, ki ni v isti ravnini kot vozi\xc5\xa1\xc4\x8de ali je od njega lo\xc4\x8den kako druga\xc4\x8de in je namenjen pe\xc5\xa1cem, ali pe\xc5\xa1cem in prometu koles ter koles s pomo\xc5\xbenim motorjem, \xc4\x8de je na njem ozna\xc4\x8den kolesarski pas ali pa z vertikalno prometno signalizacijo dovoljen promet kolesarjev._NEWLINE_Otok za pe\xc5\xa1ce je dvignjena ali od cesti\xc5\xa1\xc4\x8da kako druga\xc4\x8de lo\xc4\x8dena povr\xc5\xa1ina na cesti\xc5\xa1\xc4\x8du, namenjena postanku pe\xc5\xa1cev, ki pre\xc4\x8dkajo vozi\xc5\xa1\xc4\x8de ceste.'